CELEX: 32016R0663
Language: mt
Date: 2016-04-26 00:00:00
Title: Regolament ta' Implimentazzjoni tal-Kummissjoni (UE) 2016/663 tas-26 ta' April 2016 dwar il-klassifikazzjoni ta' ċerti prodotti fin-Nomenklatura Magħquda

29.4.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 115/16
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/663
   tas-26 ta' April 2016
   dwar il-klassifikazzjoni ta' ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikolari l-Artikolu 9(1)(a) tiegħu,
   Billi:
   
               (1)
            
            
               Biex tiġi żgurata l-applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, jeħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
            
         
               (2)
            
            
               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata, parzjalment jew kollha kemm hi fuqha, jew li żżid xi subdiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan tal-applikazzjoni ta' tariffi u miżuri oħra relatati mal-kummerċ tal-prodotti.
            
         
               (3)
            
            
               Skont dawn ir-regoli ġenerali, il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
            
         
               (4)
            
            
               Huwa xieraq li jiġi previst li l-informazzjoni tariffarja vinkolanti maħruġa fir-rigward tal-prodotti kkonċernati minn dan ir-Regolament u li ma tikkonformax ma' dan ir-Regolament tkun tista' tibqa' tiġi invokata mid-detentur, għal ċertu perjodu, skont l-Artikolu 12(6) tar-Regolament tal-Kunsill (KEE) Nru 2913/92 (2). Dak il-perjodu għandu jkun ta' tliet xhur.
            
         
               (5)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
   Artikolu 2
   L-informazzjoni tariffarja vinkolanti li ma tkunx konformi ma' dan ir-Regolament tista' tibqa' tiġi invokata skont l-Artikolu 12(6) tar-Regolament (KEE) Nru 2913/92 għal perjodu ta' tliet xhur minn meta jidħol fis-seħħ dan ir-Regolament.
   Artikolu 3
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-26 ta' April 2016.
      
         
            Għall-Kummissjoni,
         
         
            F'isem il-President,
         
         Stephen QUEST
         
            Direttur Ġenerali għat-Tassazzjoni u l-Unjoni Doganali
         
      
   
   
      (1)  ĠU L 256, 7.9.1987, p. 1.
   
      (2)  Ir-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (ĠU L 302, 19.10.1992, p. 1).
   
      ANNESS
      
                  Deskrizzjoni tal-prodotti
               
               
                  Klassifikazzjoni
                  (Kodiċi NM)
               
               
                  Raġunijiet
               
            
                  (1)
               
               
                  (2)
               
               
                  (3)
               
            
                  Magna elettronika li tiffunzjona bħala interfaċċja ta' awdjo jew mikser tas-sawnd (l-hekk imsejjaħ “apparat preamplifkatur analoġiku/diġitali mikser u konvertitur”) b'dimensjonijiet ta' madwar 48 × 18 × 9 cm. Din hija magħmula minn proċessuri ta' sawnd u effetti, konverter analoġiku għal diġitali u diġitali għal analoġiku u mikrofonu amplifikatur, f'qafas b'elementi ta' operat u ta' viżwalizzazzjoni u diversi inputs u outputs diġitali, ottiċi u analoġiċi kif ukoll portijiet FireWire.
                  Għandha l-karatteristiċi ewlenin li ġejjin:
                  
                              —
                           
                           
                              Konnettività ibrida FireWire/USB2 (kapaċità li tiġi kollegata ma' magna għall-ipproċessar awtomatiku tad-dejta (ADP),
                           
                        
                              —
                           
                           
                              mikser bi 28 input b'effetti ta' pproċessar ta' sinjali diġitali,
                           
                        
                              —
                           
                           
                              softwer speċjali għall-immiksjar,
                           
                        
                              —
                           
                           
                              jacks għall-headphones separati fuq il-pannell ta' quddiem, kull wieħed b'volum ta' kontroll indipendenti, u
                           
                        
                              —
                           
                           
                              arloġġ tal-istatus LED fuq il-panell ta' quddiem.
                           
                        Il-magna hija maħsuba għall-użu fi produzzjonijiet ta' mużika diġitali fi studjows tas-sawnd jew live fuq il-palk. Tista' taħdem f'żewġ modalitajiet: flimkien ma' magna ADP jew b'modalità awtonoma.
                  Meta l-magna tintuża flimkien ma' magna ADP, hija sservi biex tikkonverti jew tipproċessa sinjali awdjo pprovduti minn sorsi awdjo esterni u għall-preamplikazzjoni tas-sinjali tal-mikrofonu. Fil-modalità awtonoma, il-magna tista' tintuża bħala mikser b'effetti integrati.
               
               
                  8543 70 90 
               
               
                  Il-klassifikazzjoni hija determinata mir-regoli ġenerali 1 u 6 għall-interpretazzjoni tan-Nomenklatura Magħquda, ara n-nota 5(E) tal-Kapitolu 84 u mill-formulazzjoni tal-kodiċijiet tan-NM 8543 , 8543 70  u 8543 70 90 .
                  Peress li l-magna twettaq funzjoni speċifika li mhix ipproċessar ta' dejta (preamplifikazzjoni u miksing) hija għandha tkun ikklassifikata fl-intestatura xierqa għall-funzjoni rispettiva jew, fin-nuqqas ta' dan, f'intestatura residwa.
                  Il-funzjoni tal-magna mhix koperta b'mod aktar speċifiku minn xi intestatura tal-Kapitolu 85. Il-magna għandha tiġi kkunsidrata bħala unità ta' mmiksjar koperta mill-intestatura 8543  (ara wkoll in-Noti ta' Spjegazzjoni dwar is-Sistema Armonizzata għall-intestatura 8543 , ir-raba' paragrafu, punt (4)).
                  Għalhekk il-magna għandha tiġi kklassifikata taħt il-kodiċi NM 8543 70 90  bħal magni u apparat ieħor, b'funzjonijiet individwali, mhux speċifikati jew inklużi band'oħra fil-Kapitolu 85.